Det er anden gang i karrieren, at Morten Lie vender tilbage til Frederikshavn White Hawks. Lie forlod Frederikshavn efter den succesfulde sæson 2012/13, hvor holdet var snublende nær ved at hjemføre det danske mesterskab. - Vi er stolte og glade over at Morten har valgt at komme hjem til sin barndomsklub, og Morten glæder sig meget til at vende hjem til klubben, skriver klubben i en pressemeddelelse. Morten Lie lavede i den sæson 55 point for White Hawks i 62 kampe, og han valgte herefter at skifte til SC Rierssersee som spiller i den tyske DEL 2. - Han bliver en vigtig spiller for vores mandskab i denne sæson, og vi ser meget frem til at få Morten tilbage i klubben. Han har allerede trænet med i de sidste par dage, og nu er vi nået frem til en aftale for resten af sæsonen, skriver klubben i pressemeddelelsen. Morten Lie gør comeback på fredag i udekampen mod SønderjyskE.

Opsummering:
Frederikshavn White Hawks henter den tidligere profil Morten Lie hjem til klubben. Lie har de seneste sæsoner spillet i Tyskland.